Salmo.
37.
Baken koman say distolbo en sik-a mo nemnemem din mangam-amag si lawa. Adi ka maapalan en daida. 
Tan nabeas ya mola di kaiarigan da, sinkaattikan et matey ya mamaga da. 
Si Diyos et di talkem ya din siged di amagem, ta omandoy biyag mos nan daga ya magay mapasamak en sik-a. 
Malaydan ka koma ay mansilbi en Diyos ay wadad daya, et din amin ay laydem yan idawat na. 
Italek mon biyag mo en sisya et tolongan daka. 
Paneknekanan to ay siged ya nalinteg ka, et kaman pat-an di alas dosi di kinalawag na. 
Sin sangoanan Diyos, gominek ka koma ya anosam ay sed-en din amagena. Adi kan omapal en daida ay bomaknang gapo sin lawa ay am-amagen da ya matongpal din lawa ay panggep da. 
Din apal ya bonget et pandokogam, tan din pantongpalan da et panbasolam. 
Tan madosa dan to din mangam-amag si lawa, ngem din mantalek en Diyos et okaen da din daga. 
Baken bomayag et mamaga din mangam-amag si lawa, olay estem ay anapen daida et maga da. 
Ngem din napakombaba et okaen da din daga, ganasen da di siged ay biyag ya talna. 
Din mangam-amag si lawa et man-gayetget das bonget da mo ilaen dan ipogaw ay siged di ogali na, et panggepen day lawa ay maikontra en sisya. 
Ngem si Diyos pay et sis-iyekanas daida, tan ammo na ay dandani di kadosaan da. 
Din makedse et isagana da din kampilan ya pana da ta peslen da din nabibiteg ya kaseseg-ang ay iib-a da ya siya abe din nalinteg di kabibiyag na. 
Ngem din kampilan da di mamse sin mismo ay awak da ya magotlo din pana da. 
Din at-atik ay sanikwan di nalinteg et nabanbanol da mo din kinabaknang di amin ay mangam-amag si lawa. 
Tan kaanen Diyos din kabaelan di ipogaw ay lawa, ngem din nalinteg pay et salsalaknibanas daida. 
Ay-ayowanan Diyos din managtongpal en sisya sin am-in ay agew di biyag da, ya din daga ay tinawid da et oka das eng-enggana. 
Sin timpon di ligat, adi dan maligatan, olay mo betil, adi dan mankolang. 
Ngem din kalaban Diyos ay din mangam-amag si lawa, sabsabong ya asok di kaiarigan da, tan sinkaattikan et mamaga da. 
Man-otang di managbasol yan adi dan manbayad, ngem din nalinteg, man-idawat da ay silalayad. 
Din binindisyonan Diyos et okaen da din daga ngem din dosaena et maipakaan da. 
Si Diyos di mangitdo si kosto ay danan tako mo malaydan sin kabibiyag tako. 
Olay mo maisokba tako, kasin takon bomangon, tan wadas Diyos ay tomoltolong. 
Manipod sin kakitkittoy ko engganas nakayak, maga polos di nangilaak si nalinteg ay binaybay-an Diyos ono din an-ak na yan manpalpalimos. 
Kanayon ay nakasagana ay man-idawat ya man-ibolod sin iib-a na, manbalin abe ay bindisyon din an-ak na. 
Dokogan yo din lawa ta din siged di amagen yo ta say mantee kayos eng-enggana sin daga ay tinawid yo. 
Tan si Diyos et din kinalinteg di laydena ya adi na baybay-an din matalek ay ipogaw na. Kanayon ay salaknibanas daida, ngem din an-ak di mangam-amag si lawa et maipakaan da sin daga. 
Din nalinteg di mangoka sin daga et mantee das di si eng-enggana. 
Din nalinteg et kostokosto din kali na, ipaila da din sirib na. 
Nenemnemena din bilbilin di Diyos na et maga di kasangawana. 
Din managbasol et siimena din nalinteg ay ipogaw ta peslena. 
Ngem adi baybay-an Diyos sin panakabalin di kalabana, adi na ipalobos ay makeddengan mo idarum da. 
Mantalek kayon Diyos ya mantongpal kayon sisya, et mapadayawan kayo ay mangoka sin daga, ya ilaen yo din kadosaan di mangam-amag si lawa. 
Waday enak inila ay lawlawa di nemnem na yan ineg-egyatan di gagait na. Dakdake ay kaiw ed Lebanon di kaiarigana ay din sidro ay kanan da. 
Idi kasinak nalabas yan maga sisya, inan-anap ko ngem iwed ay maila. 
Ilaen yo din matalek ya siged di ogali da, tan din naolnos ay ipogaw et omad-ado din poli da. 
Ngem din managbasol et mamingpingsan ay madosa da et mamaga din poli da. 
Isalakan Diyos ya salaknibana din nalinteg sin timpon di ligat da. 
Badangana ya isalakanas daida sin ipogaw ay lawa di nemnem da, tan sisya di kamangen da. 
