Salmo.
106.
Madaydayaw din Apo! Man-iyaman kayon Diyos tan siged sisya, magay pap-eng din adi manbalbaliw ay layad na. 
Ay wada aya di makaibaga amin sin nakaskasdaaw ay inam-amag na? Sino ngata di mabalin ay mandayaw ay kosto en sisya? 
Nagasat din mantongpal sin bilina ay kanayon ay din kosto di amagena. 
Nemnemem komas sak-en, Apo, sin pamadangam si ipogaw mo. Omitapi ka koma sin pangisalakanam en daida 
ta ilaek din somigedan di biyag da ya makiragsakak sin peteg ay ragsak da gapo ta ipogaw mos daida. 
Nanbasol kami ay kaman din aam-a mi, lawa kayman di inam-amag mi. 
Sin kawadan di aam-a mi ed Egipto, adi da inawatan din nakaskasdaaw ay inam-amag mo. Nilinglingan da din namin ado ay nangipailaam en daida si layad mo. Sik-a ay Kangatoan yan kinontra da sin Baybay ay Mandalangdang ay kanan da. 
Ngem olay siya di, insalakanas daida ta ipaila na din kaeegyat ay panakabalina ta say madaydayaw din ngadana. 
Binilina din Baybay ay Mandalangdang et namgaan tet-ewa. Inpango na ay manbalasat din ipogaw na et namgaan di nandad-anan da. 
Insalakanas daida sin panakabalin di kalaban da. 
Ngem din kalaban da et nalned da, magay olay esa ay nabay-an en daida. 
Pag patien din ipogaw na din inbaga na et nankanta da ay nangidayaw en sisya. 
Ngem nilinglingan da ay dagos din inamag na, adi da anosan ay sed-en din plano na. 
Sin lugar ay magay omili, palalo di aklong da et si Diyos yan pinadas da. 
Et indawat na din kindaw da, ngem inpawada na abe di kaeegyat ay sakit da. 
Idi inapalan di odom da Moses en Aaron ay pinili na, 
nan-ekang din lota et inokmona da Datan en Abiram ya din gagait da. 
Nawaday apoy ay binmaba sin pasolot da, et pinooana nan managbasol ay nay da. 
Nan-amag dad Sinai si balitok ay sinan baka et say dinaydayaw da. 
Nanlaslasinen da mo din kinadiyos na din ladawan di baka ay logam di kankanena. 
Nilinglingan da si Diyos ay nangisalakan en daida, ed Egipto yan nakaskasdaaw di inam-amag na. 
Nakaskasdaaw din inamag na sin sana ay ilin Ham ya sin Baybay ay Mandalangdang. 
Idi kanan Diyos en dosaena din ipogaw na, nakikali si Moses en sisya ta adi na itoloy ay dosaen daida gapo sin bonget na. 
Nilalasoy da din maymayat ay daga, tan adi da nantalek sin kari na. 
Nanmaymayotmot da sin kampo da, adi dan pinatpati din kali na. 
Isonga insapata na ay dosaenas daida ta sin lugar ay magay omili et say kateyan da 
ya pansisianena sin kailiili din poli da. 
Idi siya di, ed Peor yan nakidaydayaw da en Baal ya nangan da si naidaton si didiyosen ay magay biyag na. 
Inpabonget das Diyos gapo sin inam-amag da, et nawada di kaeegyat ay sakit en daida. 
Ngem pinmika si Finehas et dinosa na din binmasol en daida, pag somaldeng din sakit ay sana. 
Et maibilang di ay kinalinteg na engganas tapin di agew ay magay pap-eng na. 
Inpabonget das Diyos sin kad-an di obbog ed Meriba et nadosas Moses gapo en daida. 
Tan si Moses et palalo ay inpabonget da et adi nan inannadan din kinali na. 
Adi da pinse din nanasyon ay inbilin Diyos ay peslen da, 
ngem nakiasawa da et en daida et tinadon da din am-amagen da. 
Dinayaw da din didiyosen da et kaman tagdey ay say nadadaelan da. 
Sin dimonyo yan indaton da din lallalaki ya babbabai ay an-ak da. 
Pinse da san aan-ak da ay magay basol da, et kinmadodogis din daga begew sin basol da ay sana. 
Kinmadodogis da begew sin inamag da, kaiarigan da di manakikamalala. 
Isonga binmonget si Diyos sin ipogaw na ya kalkaliget nas daida. 
Binaybay-ana ay abaken di odom ay nasyon daida ya inturayan din kalaban da. 
Pinalpaligat din kalaban da, dadlon dan inturayan daida. 
Namin ado ay insalakanas daida, ngem paagposen da din komontraan dan sisya et nadadael din biyag da gapo sin basol da. 
Ngem olay siya di, dinnge na din adawag da et inila na din ligat da. 
Gapo en daida, ninemnem na din intolag na, et ginedngana din ligat da gapo sin dakdake ya adi manbalbaliw ay layad na. 
Inturong na ay seg-angan din am-in ay akin balod en daida. 
Yahweh ay Diyos mi, isalakan mo kod dakami ya taoliem dakami ay mapo sin kailiili ta man-iyaman kamin sik-a ay nasantoan di ngadana ya maragsakan kami ay mangidayaw en sik-a. 
Madaydayaw ka si eng-enggana, Yahweh ay Diyos di Israelita. Amin koma ay ipogaw yan “Amen,” kanan da. Madaydayaw din Apo. 
